SKRIFTLIG FORESPØRGSEL E-1853/99

af Jaime Valdivielso de Cué (PPE-DE) til Kommissionen

(13. oktober 1999)

Om: Sundhed og forbrugerbeskyttelse

Den logiske og systematiske anvendelse af edb-software inden for praktisk taget al menneskelig aktivitet har medført, at en enorm mængde data er tilgængelig for enormt mange mennesker. Ifølge Den Europæiske Gruppe for Etik inden for Videnskab og Ny Teknologi har denne datamatisering inden for sundhed i mange tilfælde konkret medført, at den ret til fortrolighed omkring medicinske oplysninger, som alle borgere har krav på, rent faktisk er forsvundet.

Kan Kommissionen oplyse, hvilke foranstaltninger den vil iværksætte med henblik på at sætte en stopper for denne situation og inden for hvilken tidsfrist?

Svar afgivet på Kommissionens vegne af Frederik Bolkestein

(26. november 1999)

Kommissionen deler det ærede parlamentsmedlems bekymring med hensyn til Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger(1). Formålet med dette direktiv er at sikre et højt beskyttelsesniveau for personers grundlæggende rettigheder, navnlig retten til privatlivets fred. Det finder anvendelse på enhver form for behandling af personoplysninger, uanset hvilken teknologi, der anvendes til behandlingen, og uanset hvilken økonomisk eller social aktivitet, den pågældende behandling refererer til.

Oplysninger om folks helbred, som betragtes som værende følsomme, er underlagt en særlig beskyttelsesordning, som er omhandlet i direktivets artikel 8. Behandlingen af sådanne oplysninger er i princippet forbudt, dog med forbehold af visse undtagelser, som er anført i denne artikel; opregningen af undtagelserne er udtømmende. Oplysninger om helbredsforhold kan således behandles, hvis den pågældende person udtrykkeligt har givet sit samtykke hertil, eller hvis behandlingen foretages i medicinsk øjemed på de betingelser, der er fastsat i stk. 3 i den nævnte artikel, eller hvis behandlingen er nødvendig af hensyn til den pågældende persons vitale interesser, eller hvis medlemsstaterne under forbehold af de betingelser, der er fastsat i stk. 4 i samme artikel, tillader behandlingen af grunde, der vedrører hensynet til vigtige samfundsmæssige interesser inden for områderne offentlig sundhed, social beskyttelse eller videnskabelig forskning.

Kommissionen er netop i gang med at kontrollere, hvor langt medlemsstaterne er nået med gennemførelsen af direktivet, idet de havde en frist indtil den 24. oktober 1998 til at træffe foranstaltninger til gennemførelse i national lov.

Komissionen har taget den udtalelse, Den Europæiske Gruppe for Etik afgav i juli 1999, og som det ærede parlamentsmedlem henviser til, til efterretning. Denne udtalelse rummer vigtige spørgsmål, der bør tages op til overvejelse i forbindelse med datamatiseret behandling af medicinske oplysninger. Den vil foretage en gennemgang heraf og eventuelt inddrage konklusionerne i den beretning om anvendelsen af dette direktiv, den skal forelægge i henhold til artikel 33 i direktivet.

Kommissionen skal i øvrigt oplyse det ærede parlamentsmedlem om, at programmet Information society technologies, som hører ind under det femte rammeprogram for forskning og teknologisk udvikling(2), har til formål at støtte de mål, som er sat for fællesskabspolitikkerne, herunder beskyttelse af personoplysninger ved hjælp af teknologiske midler. I denne sammenhæng er man ved at gennemgå en række projekter, som er forbundet med beskyttelsen af medicinske oplysninger, som f.eks. chipkortenes funktionaliteter eller anvendelse af kryptering til beskyttelse af oplysningerne.

(1) EFT L 281 af 23.11.1995.

(2) EFT C 173 af 7.6.1997.